ત્રીજા પુત્ર જમનાદાસ દેશી રજવાડાંઓના વકીલ હતા. ત્રાવણકોર, ગ્વાલિયર, ઇન્દોર આ બધાં રાજ્યો સાથે એમને ઘનિષ્ઠ સંબંધો હતા. જમનાદાસ જાહેર જીવનમાં પણ સક્રિય હતા. એની બેસન્ટ સાથે હોમરૂલ લીગમાં સંકળાયેલા અને પછી ગાંધીજીએ જ્યારે હોમરૂલ લીગ પોતાને હસ્તક લીધી અને હોમરૂલને સ્વરાજ્ય સભા બનાવી ત્યારે એના વિરોધમાં એની બેસન્ટ સાથે જમનાદાસે પણ હોમરૂલ છોડી દીધી. ગાંધીજીની એટલા નજીક હતા કે ગાંધીજી એમને પોતાનું લાઉડ સ્પીકર કહેતા. ગિરગામની શાંતાબાઈ ચાલમાં જ્યારે ગાંધીજીની સભા ભરાતી ત્યારે ગાંધીજીના શબ્દો સભાના છેલ્લા ખૂણા સુધી પહોંચાડવાનું કામ જમનાદાસ મોટેમોટેથી બોલીને કરતા. આ પુસ્તકમાં એવી પણ માહિતી છે કે રાજ્યોના વિલીનીકરણ વખતે સરદાર પટેલે જમનાદાસની સહાય લીધેલી અને જમનાદાસને કારણે જ ગ્વાલિયર ભારતીય સંઘ રાજ્યમાં ભળી જનારું સૌથી પહેલું રાજ્ય હતું. (આ મુદ્દો વિશેષ તપાસ માગે એવો છે.)